Atturi Ewlenin: Teresa Palmer, Gabriel Bateman, Alexander DiPersia, Maria Bello, Billy Burke Direttur: David F. Sandberg Ħin: 81 min. Distributur: Warner Bros/New Line Cinema Maħruġ minn KRS Releasing Ċert. 15 Il-film tal-biża' u t-twerwir, The Conjuring 2 kien xogħol sod u allarmanti; wieħed mill-aħjar ta' dan il-ġeneru. Id-direttur James Wan u oħrajn mill-ekwipaġġ tiegħu involvew ruħhom ukoll f'Lights Out, b'Wan issa biss wieħed mill-produtturi. Ibbażat minn fuq storja qasira, dan ix-xogħol b'mod affaxxinanti jispikka b'andament ta' tensjoni qawwija, biża' palpabbli li jseħħ f'salt u fid-dlam u fotografija rikka għall-għajnejn. Rebecca (Palmer), li meta kienet żgħira dejjem kienet titwerwer mid-dlam, issa telqet mid-dar bil-fiduċja li anke qed tinsa l-waħx ta' qabel. Imiss issa lil ħuha ż-żgħir, Martin (Bateman) li jgħaddi minn din l-istess esperjenza ta' twerwir. Xi ħaġa sewda, makabra u bi dwiefer kbar reġgħet qed tidher u dan l-ispettru qisu marbut misterjożament ma' ommhom, Sophie (Bello). Kull meta d-dar tkun fid-dlam ħajjithom tkun f'periklu tremend. Lights Out jiżvolġi b'manjiera furjuża mimlija movimenti u dellijiet li jisparixxu meta jinxtegħel id-dawl. Matul din il-produzzjoni ta' inqas minn siegħa u nofs, wieħed dejjem jistenna li se tissuċċiedi xi qatgħa kbira, ġismu jqum xewk xewk u jsib ruħu f'atmosfera nervuża, però dejjem attent għal dak li ġej. Produzzjoni oħra ta' livell sodisfaċenti għal dan it-tip ta' film, b'fotografija ċara u lussuża u reċtar tajjeb.